
privind aprobarea Studiului de Fezabilitate  pentru realizarea obiectivului de investiţii

„ REAMENAJAREA  ŞI MODERNIZAREA PARCULUI COPIILOR ”ION CREANGĂ”

elaborat de către S.C.FAGUS GMBH în cadrul Contractului de Servicii nr. 41 din 15.05.2009
Parcul Copiilor  situat în centrul oraşului Timişoara de-a lungul canalului Bega, a fost amenajat pentru întâia oară în 1858. Parcul denumit iniţial Franz Iosef, apoi M. Eminescu, după care Pionierilor, iar în prezent Ion Creangă, a fost amenajat iniţial  în stil peisagistic, accentul principal punându-se pe agrementarea falezei ca promenadă. Funcţia recreativă pentru copii apare din anul 1957 şi se finalizează după trei decenii, printr-un efort colectiv realizat cu fonduri minime, când parcul se împânzeşte cu o gamă destul de variată de dotări şi echipamente  de joacă specifice perioadei respective. Ultima amenajare a parcului a avut loc în  anul 1987. 

Parcul este închis din august 2003, în urma controlului efectuat de către Oficiul Judeţean pentru Protecţia Consumatorilor Timiş, datorită nerespectării prevederilor H.G. nr.1102/2002.

Autorităţile administraţiei publice locale au obligaţia - conform H.G. nr.1102/2002 privind regimul de introducere pe piaţă şi de exploatare a echipamentelor pentru agrement - obţinerii autorizaţiei de funcţionare a parcului şi dotarea acestuia cu echipamente care să îndeplinească cerinţele esenţiale de securitate.

Având în vedere importanţa istorică a parcului precum şi integrarea acestuia  într-o politică coerentă de dezvoltare economică şi socială atât la nivel local cât şi regional, se impune abordarea cu prioritate a  măsurilor  de reamenajare şi modernizare a Parcului Copiilor ”ION CREANGĂ” definite prin:
- amenajarea şi montarea  unei game variate de locuri de joacă şi echipamente destinate copiilor pe categorii de vârste cuprinse    între 0 – 18 ani ;
- amenajarea unei/unor porţiuni destinate odihnei şi relaxării  adulţilor;

- amenajarea malului canalulului Bega pe porţiunea adiacentă parcului; 

- amenajarea amfiteatrului în vederea organizării unor evenimente diverse: spectacole, concerte, serbări etc; 
- păstrarea şi punerea în valoare a patrimoniului verde, al arborilor deosebiţi,  al stilului peisagistic al parcului, precum şi amplificarea vegetaţiei existente, cu arbori cu o valoare botanică deosebită; 
- reabilitarea şi extinderea reţelelor tehnico-edilitare (apa, canal, irigare termoficare, gaz, telefonie, electrice, prevedere de hidranţi); 

- agrementarea zonei de intervenţii cu alei, mobilier urban (bănci, pergole, jardiniere, coşuri de gunoi etc) fântani publice şi arteziene, corpuri de iluminat ;
- amenajarea unei clădiri multifuncţionale cofetărie/ cafenea, facilităţi de supraveghere /îngrijire  a copiilor, grupuri sanitare etc;
- armonizarea soluţiei propuse din punct de vedere al vecinătăţii cu zona de locuinţe şi servicii;

Situat în inima oraşului, de-a lungul falezei canalului Bega, Parcul Copiilor „Ion Creangă” reamenajat şi modernizat  va constitui  atracţia maximă pentru copiii din zonă, din oraş şi nu numai. Suprafaţa de 6,6 ha reamenajată la standarde de calitate europene în vigoare, va asigura posibilităţi diverse de joacă şi recreere dar şi de petrecere a timpului liber. 

Obiectivul se încadrează în cadrul  programului de reabilitare a cartierelor istorice şi a malurilor canalului Bega care le uneşte, precum şi în prevederile Convenţiei cu privire la drepturile copilului -  adoptată de Adunarea Generală a Organizaţiei Naţiunilor Unite la 20 noiembrie 1989 şi  ratificată de Parlamentul României – prin Legea nr. 18/1990 - care statuează, confirmă şi garantează dreptul fiecărui copil la odihnă şi la vacanţă, la a practica activităţi recreative proprii vârstei, de a participa la viaţa culturală şi artistică. 

Având în vedere aspectele mai sus menţionate şi cunoscând  faptul că documentaţia studiul de fezabilitate  elaborat de către S.C.FAGUS GMBH în cadrul Contractului de Servicii nr.  41 din 15.05.2009, constituie  etapa primordială în derularea investiţiei, 

Propunem 

comisiilor din cadrul Consiliului Local al Municipiului Timişoara

aprobarea studiului de fezabilitate pentru realizarea obiectivului de investiţii „ Reamenajarea  şi Modernizarea Parcului Copiilor ”Ion Creangă”  în valoare de 14.105.67  mii lei respectiv 3.342,58 mii euro (TVA inclus), elaborat de către S.C.FAGUS GMBH, cu principalii indicatori tehnico-economici prevăzuţi în Anexa la prezentul referat.

